雪中同上醉山
作者：周紫芝
朝代：宋

paragraphs: 駕言陟前岡，勝賞追良辰。
蒼黄慘暮色，浩蕩飛瑤塵。
冰花似有意，娛我坐上賓。
但恐白糢糊，偶失青嶙峋。
造物有奇事，變滅無逡巡。
斜陽忽到眼，萬疊羅蒼岷。
戲從壺中天，漏此色界痕。
况乃文字飲，盡屬我輩人。
老守頗自愧，繆許參冠巾。
念我千里行，維舟在江濱。
雪既不可留，跡亦恐遂陳。
置之勿復道，且飲樽中醇。